 CRNA GORA

 OPŠTINA DANILOVGRAD

**Sekretarijat za urbanizam, komunalne,** **stambene**

**poslove, saobraćaj i zaštitu životne sredine**

Broj: 03-032-5-up-541/1

 Danilovgrad, 24.12.2015. godine

Na osnovu člana 13 Zakona o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13) i člana 196 Zakona o opštem upravnom postupku („Sl. list RCG“, br. 60/03 i „Sl. list CG“, br. 32/11) u postupku odlučivanja po zahtjevu Direkcije javnih radova, Podgorica, o potrebi procjene uticaja na životnu sredinu, Sekretarijat za urbanizam, komunalne, stambene poslove,saobraćaj i zaštitu životne sredine donosi:

**R J E Š E NJ E**

**I Utvrđuje se da nije potrebna procjena uticaja na životnu sredinu** projekta sanacije i
 revitalizacije jezera Srednja Ponikvica u opštini Danilovgrad, koji je započet na kat.
 parceli br. 10, KO Gostilje II, opština Danilovgrad.

**II** Nosilac projekta, Direkcija javnih radova, Podgorica, može nastaviti sa izvođenjem projekta iz
 tačke I ovog rješenja, u skladu sa važećim tehničkim normativima i standardima propisanim za

 tu vrstu projekta, uz obavezu da pri izvođenju i funkcionisanju projekta primijeni potrebne
 mjere zaštite i to:

- u toku nastavka izvođenja i funkcionisanja projekta izbjeći ili na najmanju mjeru svesti
 ugrožavanje i oštećenje prirode i izvršiti neutralisanje nastalih gubitaka usled dosadašnjih

 radova, shodno članovima 10, 11a, 20, 82 i 89 Zakona o zaštiti prirode („Sl. list CG“, br.
 51/08, 21/09, 40/11, 62/13 i 6/14) i shodno članu 43 Zakona o životnoj sredini, ("Sl. list
 CG", br. 48/08, 40/10, 40/11 i 27/14),

- sprovesti postupak revitalizacije jezera u skladu sa Prostorno urbanističkim planom
 opštine Danilovgrad (2014 – 2020) i Strategijom održivog razvoja opštine Danilovgrad,

- izvrši revitalizaciju jezera na čitavoj njegovoj nekadašnjoj površini, a ne samo na jednom
 njegovom dijelu kako je započeto, tako da u svojoj konačnoj formi po završetku izvođenja
 radova zauzima oblik slova C,

- izvršiti uklanjanje dvije započete zemljane brane, a umjesto njih izgraditi jednu lučnu
 zemljanu branu neposredno ispred ponora čije su koordinate 42.674008° i 19.266621°,

- izvršiti reintrodukciju biljnog i životinjskog svijeta koji je nestao izvođenjem početnih

 radova na jezeru,

- jedinke vrsta koje će se introdukovati preuzeti sa prvog najbližeg lokaliteta tj. najsličnijeg

 ekosistema nekadašnjem jezeru, a to su vodena staništa prisutna na Brajovićkoj Ponikvici,

- introdukcija vrsta treba biti sprovedena od strane specijalizovanih botaničara, entomologa i

 batrahologa za ovaj tip ekositema, a nakon izvršene procjene kapaciteta vodenog staništa
 na Srednjoj Ponikvici i Brajovićkoj Ponikvici,

- materijal iz iskopa odlagati izvan sliva jezera (sliv zahvata predio koji gravitira jezeru
 sa njegove sjeverne i istočne strane),

- materijal iz iskopa nije dozvoljeno odlagati naspram prisutnog ponora jer će to dovesti do
 njegovog privremenog zatrpavanja i moguće pojave novog ponora na nepoželjnoj lokaciji,

- pozajmište materijala za izgradnju tijela brane nije dozvoljno vršiti sa sjeverne strane
 jezera kao ni u njegovoj neposrednoj blizini jer će to umanjiti ambijentalnu vrijednost i
 biološku vrijednost ovog ekosistema. Ovaj planirani kop nije moguće revitlizovati
 materijalom iz iskopa jezera, jer sjeverna strana jezera je pod uticajem bujičnih tokova

 tokom jeseni, zime i proljeća,

- po završenim radovima postaviti neophodni broj informacionih tabli koje će posjetiocima
 pružiti osnovne informacije o samom jezeru, njegovom istorijatu i prisutnom živom
 svijetu,

 - tokom izvođejna radova spriječiti izlivanje ulja ili goriva u prisutne recipijente, a u slučaju
 ovakvog udesa koristiti pijesak ili drvnu pilotinu za upijanje ulja i goriva, a zemlju u koju
 bi se izlile ove tečnosti tretirati kao opasni otpad,

 - sprovesti monitoring ovog vodenog ekositema u trajanju od tri godine od momenta
 sprovedene introdukcije biljnih i životinjskih vrsta na osnovu kojeg će nadležni organ
 moći zaključiti uspješnost obavljene introdukcije vrsta i revitalizacije jezera. Izvještaj o

 rezultatima monitoringa tokom ove tri godine dosavljati nadležnom organu na lokalnom i
 državnom nivou svakih šest mjeseci,

- ukoliko dođe do akcidenta, koji može ugroziti životnu sredinu, prilikom izvođenja,
 projekta, nosilac projekta je dužan obavijestiti nadležni organ.

**III** Nosilac projekta je dužan ovo rješenje dati na uvid obrađivaču tehničke dokumentacije i izvođaču radova, kako bi se navedene mjere ispoštovale u toku realizacije projekta i iste provjerile u postupku tehničke kontrole i tehničkog pregleda projekta.

**IV** Nalaže se nosiocu projekta, Direkciji javnih radova, Podgorica, da u slučaju prenamjene projekta ili proširenja kapaciteta izvedenog projekta, podnese zahtjev nadležnom organu za odlučivanje o potrebi procjene uticaja na životnu sredinu.

**O b r a z l o ž e nj e**

Nosilac projekta, Direkcija javnih radova, Podgorica, obratio se Sekretarijatu za urbanizam, komunalne, stambene poslove, saobraćaj i zaštitu životne sredine zahtjevom br. 03-032-5-up-541 11.12.2015. godine, za odlučivanje o potrebi procjene uticaja na životnu sredinu projekta sanacije i revitalizacije jezera Srednja Ponikvica u opštini Danilovgrad, koji je započet na kat.
parceli br. 10, KO Gostilje II, opština Danilovgrad.

Postupajući po zahtjevu nosioca projekta, a shodno odredbama člana 12 Zakona o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13) Sekretarijat za urbanizam, komunalne, stambene poslove, saobraćaj i zaštitu životne sredine obavijestio je zainteresovane organe, organizacije i javnost, organizovao javni uvid i obezbijedio dostupnost podataka i dokumentacije nosioca projekta.

Razmatranjem zahtjeva nosioca projekta i podataka o predmetnoj lokaciji, karakteristikama i mogućim uticajima navedenog projekta na životnu sredinu, Sekretarijat za urbanizam, komunalne, stambene poslove, saobraćaj i zaštitu životne sredine utvrdio je razloge za donošenje ovog rješenja:

- navedenim projektom planirana je sanacija i revitalizacija jezera Srednja Ponikvica u opštini Danilovgrad,

- veći dio projektnih aktivnosti je sproveden, a shodno tome je i otpočet veći dio uticaja na životnu sredinu predmetnog lokaliteta,

- priložena dokumentacija daje osnovni opis geografskih i bioloških karakteristika samog lokaliteta,

- revitalizacija i sanacija jezera je započeta uklanjanjem treseta i gline iz korita jezera,

- material nastao produbljivanjem jezera će se iskoristiti za izgradnju prirodne brane neposredno ispred prirodnog ponora kojim se jezero najvećim dijelom prirodno drenira,

- dat je tehnički opis brane, način njenog izvođenja i obrazložena uloga brane tokom niskog i visokog vodostaja u jezeru,

- preostali dio iskopanog materijala će se odložiti izvan direktnog sliva jezera,

- buka koja je nastajala i koja će nastajati u toku završnih radova je privremenog karaktera,

- projektom je predviđeno čišćenje otpadnog materijala iz ponora, kako bi se omogućila prirodna funkcija poniranja prelivnih voda iz jezera,

- izduvni gasovi koji su nastajali i koji će nastajati pri završetku radova, a potiču od rada mehanizacije biće privremenog karaktera,

- predviđene su mjere zaštite u slučaju nekontrolisanog curenja ulja i goriva.

Imajući u vidu prethodno navedeno, Sekretarijat za urbanizam, komunalne, stambene poslove, saobraćaj i zaštitu životne sredine, na osnovu sprovedenog postupka, razmatranja zahtjeva nosioca projekta i uvida u dostavljenu dokumentaciju, kao i primjenom odredaba člana 13, a u vezi sa članom 5 stav 1 tačka 2 Zakona o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13) i člana 196 Zakona o opštem upravnom postupku („Sl. list RCG“, br. 60/03 i „Sl. list CG“, br. 32/11) odlučeno je kao u dispozitivu ovog rješenja.

Ovim rješenjem su utvrđene mjere za sprječavanje štetnih uticaja na životnu sredinu u toku završnih radova i funkcionisanja projekta i nalaže se nosiocu projekta da ovo rješenje da na uvid obrađivaču tehničke dokumentacije i izvođaču radova, kako bi se navedene mjere ispoštavale i provjerile u postupku tehničke kontrole i tehničkog pregleda projekta.

Takođe, rješenjem je utvrđena obaveza nosioca projekta da u slučaju prenamjene ili proširenja kapaciteta izvedenog projekta, podnese zahtjev nadležnom organu za odlučivanje o potrebi procjene uticaja na životnu sredinu.

**PRAVNA POUKA**: Protiv ovog rješenja može se izjaviti žalba Glavnom administratoru u roku od 15 dana od dana prijema istog. Žalba se predaje preko ovog sekretarijata i taksira sa 5,00 € administrativne takse.

DOSTAVLJENO: Obradio: **S E K R E T A R**,

- Nosiocu projekta Vuk Iković Arh. Vasilije R. Otašević dipl. ing.

- Glavnom administratoru

- Agenciji za zaštitu životne sredine,

- Ekološkoj inspekciji

- U javnu knjigu o sprovedenim postupcima

 procjene uticaja na životnu sredinu

- a/a